Diari Oficial de la Generalitat Valenciana


Sumari del DOGV 5024, del 09-06-2005 (2005/6592)

DECRET 101/2005, de 27 de maig, del Consell de la Generalitat, pel qual es crea el Comité Assessor en Matèria de Política i Gestió Aeroportuària d'Alacant.
-----------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/05/27/101/dof/vci/html**

### Dades del document

Número de DOGV
:   5024

Data del DOGV
:   09-06-2005

Secció del DOGV
:   I. DISPOSICIONS GENERALS

Número del document
:   2005/6592


Data del document
:   27-05-2005

Organisme emissor
:   Conselleria d'Infraestructures i Transport

Tipus de document
:   Decret

Descriptors 

:   * Alacant
    * xarxa de transports
    * aeroport
    * legislació
    * organització administrativa
    * planificació de transports

DECRET 101/2005, de 27 de maig, del Consell de la Generalitat, pel qual es crea el Comité Assessor en Matèria de Política i Gestió Aeroportuària d'Alacant. [2005/X6592]
  
El model de desenvolupament de la Comunitat Valenciana es caracteritza per la seua forta vinculació amb l'exterior i requerix, com a condició necessària, un alt grau d'accessibilitat del nostre territori, per mitjà d'una àmplia gamma de connexions amb altres territoris i uns mitjans de transport que permeten desplaçaments ràpids, freqüents i de qualitat. La situació perifèrica d'Espanya en el context europeu fa que el transport aeri i les infraestructures aeroportuàries siguen particularment importants per al futur de la Comunitat Valenciana.
  
Per això, una part important de les estratègies de creixement econòmic i benestar social que impulsa el Consell de la Generalitat es dirigixen a assegurar que el territori valencià tinga les instal·lacions necessàries perquè l'oferta de transport aeri siga adequada en tot moment a les demandes i necessitats de ciutadans i empreses.
  
Eixe esforç del Consell de la Generalitat s'ha anat concretant en els últims anys en actuacions destinades a reforçar la intermodalitat, per mitjà de l'accés directe de les xarxes de transport públic als aeroports de València (ja en execució per la Generalitat) i Alacant (per mitjà de col·laboració de la Generalitat i l'administració de l'Estat, actualment en fase de projecte), i a promoure, juntament amb la Diputació Provincial, l'aeroport de Castelló, actualment en construcció.
  
La necessitat de disposar d'unes infraestructures i d'uns servicis aeroportuaris adequats a la demanda social i a la realitat econòmica de la Comunitat Valenciana fa imprescindible fer un pas endavant i establir vies perquè els agents econòmics, els principals usuaris, les administracions públiques valencianes i els organismes responsables d'infraestructures i servicis de transport terrestre i marítim, a més dels propis operadors del transport aeri, assumisquen un paper més actiu de participació en la direcció i gestió dels tres aeroports que té el nostre territori.
  
En virtut d'això, a proposta del conseller d'Infraestructures i Transport i amb la deliberació prèvia del Consell de la Generalitat, en la reunió del dia 27 de maig de 2005,
  
DECRETE
  
Article 1
  
Es crea el Comité Assessor en Matèria de Política i Gestió Aeroportuària d'Alacant, com a òrgan de consulta, assessorament i debat en esta matèria en relació amb l'aeroport d'Alacant.
  
Article 2
  
Al Comité Assessor en Matèria de Política i Gestió Aeroportuària d'Alacant correspon debatre i formular recomanacions, i prestar assessorament al Consell de la Generalitat en la matèria esmentada, sense perjuí de les competències i atribucions de cada una de les administracions públiques i els seus òrgans.
  
Article 3
  
1. El Comité Assessor en Matèria de Política i Gestió Aeroportuària d'Alacant estarà integrat pels membres següents:
  
- El conseller d'Infraestructures i Transport, que el presidirà.
  
- El director general de la Generalitat competent en matèria de transports, que actuarà com a vicepresident.
  
- Un representant de cada una de les conselleries següents: Economia, Hisenda i Ocupació; Infraestructures i Transport; Empresa, Universitat i Ciència; i Turisme.
  
- Un representant de la Diputació Provincial d'Alacant.
  
- Un representant de l'Ajuntament d'Alacant i un representant de l'Ajuntament d'Elx.
  
- Un representant de cada una de les Cambres Oficials de Comerç, Indústria i Navegació de la província d'Alacant.
  
- El director de l'aeroport d'Alacant.
  
- Un representant de l'Autoritat Portuària d'Alacant.
  
- Un representant de la Demarcació de Carreteres de l'Estat a la Comunitat Valenciana.
  
- Un representant de RENFE Operadora.
  
- Un representant de cada una de les associacions de companyies i línies aèries d'Espanya.
  
- Deu representants de les companyies aèries que operen a l'aeroport d'Alacant, designats per les deu amb un nombre més gran de vols l'any immediatament anterior al moment de la designació.
  
- Un representant de les associacions d'empreses turístiques de la província d'Alacant.
  
- Un representant de les agències de viatge de la província d'Alacant.
  
- Dos representants sindicals, designats pels dos sindicats més representatius del sector en la província d'Alacant.
  
- Tres representants designats per les associacions empresarials de la província d'Alacant.
  
- Un representant dels operadors de servicis de terra de l'aeroport d'Alacant.
  
- Un representant dels concessionaris de servicis aeroportuaris, tant de caràcter tècnic com comercial, de l'aeroport d'Alacant.
  
- Un expert en transport aeri, designat per la Conselleria d'Infraestructures i Transport.
  
2. Així mateix, el president podrà invitar a participar en els treballs i debats del comité als experts i tècnics que considere oportuns.
  
Article 4
  
El Comité Assessor en Matèria de Política i Gestió Aeroportuària d'Alacant queda adscrit administrativament a la Conselleria d'Infraestructures i Transport.
  
DISPOSICIÓ FINAL
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 27 de maig de 2005
  
El president de la Generalitat,
  
FRANCISCO CAMPS ORTIZ
  
El conseller d'Infraestructures i Transport,
  
JOSÉ RAMÓN GARCÍA ANTÓN


Còpia Permalink ELI